Hva slags bål bør du brenne på sankthansaften?

Søndag 23. juni er det sankthansaften, også kalt “den store båldagen”, “den kjempestore båldagen” og “den helt sykt store båldagen”.

Denne testen (som er Medie-Norges eneste båltest) vurderer fem ulike båltyper.

Vanlig sankthansbål

Den familievennlige klassikeren for deg som liker å være sammen med folk mens du brenner bålet ditt.

+ Ganske sosialt. Lokalsamfunnet får kvittet seg med en del brennbart skrap.

– Sosialt kan også være kjedelig. Det regner ofte.

Menneskebål

Et vågalt bål. Brensel: En ond person med overnaturlige evner.

+ Du gjør i det minste “noe litt annerledes”.

– Har vært forbudt siden slutten av 1600-tallet. Du vil få en lang fengselsstraff og bli ansett som en galning resten av livet.

Husbål

Også kalt brann. For deg som vil ha det største bålet i nabolaget.

+ Stor flamme. Ny start på livet.

– Huset ditt og alt som er inni; møbler, klær, sko, pc, tastatur, mat og sånt, blir ødelagt.

TV-bål

Kan kjøpes hos din lokale elektronikkforhandler. Eventuelt kan du filme et bål og brenne det på DVD.

+ Sankthansaften er på søndag i år, så du vil helst holde deg inne.

– Umulig å grille, men det kan du uansett gjøre på grill eller ovn med grillfunksjon.

Bilbål

Sydeuropeisk båltradisjon som også har kommet til Sverige.

+ Du sier noe om samfunnet med bålet ditt.

– Du er en vandal og folk skriver kronikker om deg i avisene.